Musa Mərcanlı

**Musa Mərcanlı** (21 mart 1964, Böyük Mərcanlı, Cəbrayıl rayonu) — tarixçi, jurnalist, publisist, Azərbaycan Yazıçılar Birliyinin üzvü (1995), Jurnalistlər Birliyinin üzvü (1987), Mətbuat Şurasının ilk təsisçilərindəndir (2003).

## Həyatı
1964-cü il martın 21-də Cəbrayıl rayonu, Böyük Mərcanlı kəndində anadan olmuşdur. 1991-ci ildə Bakı Dövlət Universitetinin Jurnalistika fakültəsini bitirmişdir. Müxtəlif illərdə "Xudafərin", "Azərbaycan gəncləri", "Mübarizə" qəzetlərində çalışmış, "Assa- İradə" İnformasiya agentliyində parlament müxbiri kimi fəaliyyət gostərmişdir. 1988-ci ildən Azərbaycan Yazıçılar Birliyinin orqanı olan "Azərbaycan" jurnalının əməkdaşı olmaqla yanaşı, 2001–2006-cı illərdə Azərbaycan Respublikası Dini Qurumlarla İş üzrə Dövlət Komitəsində baş məsləhətçi vəzifəsində çalışmışdır.

## Yaradıcılığı
Müxtəlif qəzet və jurnallarda dərc olunan onlarla elmi-publisistik yazıların, 9 kitabın və bir filmin ssenari müəllifidir. 2011-ci ildə Moskvada nəşr olunan "Ermənilik. Rusiya. Qafqaz" kitabı 5 dilə tərcümə edilərək, dünya ictimaiyyətinə erməniliyin əsl üzünü açıb göstərmişdir. "Geosiyasi mövqedən Qarabağ problemi: analitik nəzər nöqtəsi" adlı kitabı 2009-cu ildə Sankt-Peterburq şəhərində çap olunmuşdur. Mark Mişin təxəllüsü ilə qələmə aldığı "Qafqazın tarix və əkstarixlərindən biri" adlı əsəri 2012-ci ildə Moskvada işıq üzü görmüşdür. Ermənilərin Cənubi Qafqaza köçürülməsi və onun etnik-siyasi nəticələri mövzusunda elmi işini uğurla başa çatdırmış, tarix üzrə fəlsəfə doktoru elmi dərəcəsinə yiyələnmişdir. M. Mərcanlı 2008–2009-cu illərdə yaradıcı gənclər sırasında Prezident təqaüdçüsü olmuşdur. 2010-cu ildən Azərbaycanın əməkdar jurnalisti adına layiq görülmüşdür. Dünya Azərbaycanlılarının III Qurultayında (5–6 iyul 2011-ci il) Azərbaycan Respublikasının Prezidenti İlham Əliyevin Sədri olduğu Dünya Azərbaycanlılarının Əlaqələndirmə Şurasının üzvü seçilmişdir. Müxtəlif yerli və beynəlxalq yaradıcı, elmi qurumların üzvüdür.

## Publisistik fəaliyyəti
2000-ci ildən Moskvada dərc olunan "İRS-Nasledie", sonrakı illərdə Dubayda nəşr olunan "İRS-Heritage", İtaliyada nəşr olunan "Patrimonio", Argentinada dərc olunan "Herencia", Fransada çıxan "Héritage", Almaniyada nəşr olunan "Erbe", Türkiyədə nəşr olunan "Miras", Ərəb ölkələrində nəşr olunan "Turas", Yaponiyada nəşr olunan "İsan", Braziliyada nəşr olunan "Herança", Çində nəşr olunan "Yíchǎn", İndoneziyada çıxan "Warisan", Vyetnamda nəşr olunan "Di San", Çexiyada çıxan "Dědictví", Qazaxıstanda dərc olunan "Mura", İsraildə nəşr olunan "Yeouşa", Amhar dilində nəşr olunan "K`irisi", Yunan dilində nəşr olunan "Klironomia" jurnallarının baş redaktorudur. Eyni zamanda 2008-ci ildən nəşr edilən AZAL-ın "Azerbaijan Airlines" təyyarə jurnalının da baş redaktoru kimi fəaliyyətini davam etdirir.

Bunlardan əlavə, Azərbaycanın dünyada tanıdılması üçün xarici ölkələrdə İRS seriyası altında bir sıra kitabların nəşrinə başlamışdır. 2013-cü ildən etibarən bu seriyadan İçərişəhərə, Qobustana, Təbriz miniatür məktəbinə, Naxçıvana, Şəkiyə, Bakıya, Qarabağa və Şuşaya həsr olunmuş iyirmiyə yaxın kitab İngilis və Rus dillərində böyük tirajla yayımlanmışdır. Musa Mərcanlının müəllifliyi və redaktorluğu altında 5 bələdçi-informatik turist katoloqu da nəşr olunmuşdur.

## İstinadlar